L 136/88
RO
Jurnalul Oficial al Uniunii Europene
24.5.2023
(31)
Pe baza obligațiilor care le revin în temeiul cadrului UE de combatere a spălării banilor și al acțiunilor voluntare, alți actori de pe piață, cum ar fi furnizorii de publicitate, precum și prestatorii de servicii de plată, pot contribui, de asemenea, la combaterea pirateriei online.
Pentru a demonetiza serviciile de piratare, Comisia facilitează încheierea unui memorandum de înțelegere privind publicitatea online și drepturile de proprietate intelectuală.
Semnatarii acestui memorandum se angajează în mod voluntar să reducă la minimum difuzarea pe site-uri web și aplicații mobile a publicității care încalcă drepturile de proprietate intelectuală, inclusiv drepturile de autor.
Ar trebui încurajat în continuare acest tip de cooperare pentru a se asigura că astfel de servicii nu facilitează promovarea și funcționarea operatorilor care oferă acces la retransmisia neautorizată a evenimentelor în direct.
(32)
Pentru a aborda pirateria într-o manieră holistică, este important să se sporească disponibilitatea, accesibilitatea și atractivitatea ofertelor comerciale pentru ca utilizatorii finali să aibă acces la transmisia sau retransmisia evenimentelor în direct.
În ceea ce privește evenimentele de importanță majoră pentru societate, cum ar fi Jocurile Olimpice, Campionatul Mondial de Fotbal sau Campionatul European de Fotbal, statele membre pot asigura accesul larg al publicului la programele de televiziune, în conformitate cu articolul 14 din Directiva 2010/13/UE.
(33)
În plus, potrivit unui studiu recent, accesibilitatea și disponibilitatea ofertelor legale la prețuri competitive a condus la o ușoară scădere a numărului de utilizatori care consumă conținuturi piratate (12).
Prin urmare, este importantă sensibilizarea utilizatorilor finali cu privire la disponibilitatea ofertei legale.
De exemplu, anumite state membre se asigură că, atunci când un site web este blocat în temeiul unui ordin de încetare, utilizatorii care încearcă să îl acceseze sunt informați cu privire la blocare și primesc informații cu privire la sursele prin care conținutul poate fi accesat în mod legal.
Acest lucru se poate realiza, de exemplu, prin trimiterea la portalul european de conținut online, Agorateka, dezvoltat de Observatorul EUIPO, care face trimitere la portalurile naționale existente.
(34)
Este importantă cooperarea transfrontalieră între statele membre pentru a aborda mai bine fenomenul retransmisiilor neautorizate ale evenimentelor în direct, care, prin natura lor, are loc la nivel transfrontalier.
Schimbul de informații privind serviciile care fac obiectul unui ordin de încetare într-un stat membru poate fi util pentru a informa autoritățile de aplicare a legii din alte state membre în care sunt disponibile aceleași servicii.
(35)
În temeiul Regulamentului (UE) nr.
386/2012 al Parlamentului European și al Consiliului (13), Observatorul EUIPO este însărcinat să ofere mecanisme care să contribuie la îmbunătățirea schimbului de informații privind asigurarea respectării drepturilor de proprietate intelectuală între autoritățile statelor membre și la promovarea cooperării cu aceste autorități și între ele.
Cooperarea existentă facilitată de Observatorul EUIPO cu privire la aspectele menționate ar trebui să se transforme într-o rețea dedicată pentru ca statele membre să facă schimb structural de informații cu privire la acțiunile, procedurile și măsurile corective aplicate în cazul retransmisiilor neautorizate ale evenimentelor sportive și ale altor evenimente în direct, inclusiv cu privire la impactul și eficacitatea acestor instrumente de asigurare a respectării legislației, precum și cu privire la provocările și bunele practici din acest domeniu.
Rețeaua ar trebui să permită dialogul în toate statele membre și să includă autoritățile administrative cu competențe specifice în ceea ce privește asigurarea respectării drepturilor de proprietate intelectuală care există în anumite state membre.
Informațiile colectate în cadrul rețelei ar trebui să contribuie la monitorizarea efectelor recomandării.
(36)
Consolidarea cunoștințelor persoanelor implicate în asigurarea respectării drepturilor împotriva retransmisiei neautorizate a evenimentelor în direct prin măsuri adecvate de formare constituie o altă modalitate de a obține o aplicare mai eficientă a acestor drepturi.
Observatorul EUIPO ar trebui încurajat să dezvolte și să organizeze activități de consolidare a cunoștințelor pentru judecătorii naționali și autoritățile naționale în acest domeniu specific.
(37)
Comisia va monitoriza îndeaproape, cu sprijinul Observatorului EUIPO, acțiunile întreprinse prin prisma prezentei recomandări, care ar trebui să ofere cunoștințe tehnice și sprijin organizațional, precum și să monitorizeze evoluția retransmisiei neautorizate a evenimentelor în direct în statele membre.
Pentru a îndeplini această sarcină, este esențial ca statele membre și părțile interesate să facă schimb de informații relevante cu privire la acțiunile
(12) Intellectual Property Crime Threat Assessment (Evaluarea amenințării pe care o reprezintă criminalitatea legată de proprietatea intelectuală), EUIPO și Europol, martie 2022.
(13) Regulamentul (UE) nr.
386/2012 al Parlamentului European și al Consiliului din 19 aprilie 2012 privind atribuirea către Oficiul pentru Armonizare în cadrul Pieței Interne (Mărci, desene și modele industriale) a unor sarcini legate de asigurarea respectării drepturilor de proprietate intelectuală, inclusiv reunirea reprezentanților sectorului public și privat în cadrul Observatorului European al Încălcărilor Drepturilor de Proprietate Intelectuală (JO L 129, 16.5.2012, p. 1).